Hulp benodig by tehuis ná personeel begin staakResidentia Moria-aftreeoord in Krugersdorp (Foto: Verskaf) Vrywilligers het ingespring om te help nadat ŉ groot aantal van die personeellede van die Residentia Moria-aftreeoord in Krugersdorp Woensdagmiddag op ŉ onbeskermde staking gegaan het. Dit is glo omdat dié personeellede ontevrede is oor die instelling se Covid-19-protokol. Volgens Joe Duvenage, uitvoerende hoof van die Residentia Moria-groep, het die departement van gesondheid, die departement van sosiale ontwikkeling en die instituut vir oordraagbare siektes tydens ŉ inspeksie by die oord bevestig dat die groep se protokolle meer as voldoende is. Duvenage het aan Maroela Media gesê dat versorgers, skoonmakers en kombuispersoneel Woensdagmiddag die werkplek verlaat het en Donderdag nie weer vir werk opgedaag het nie. Hulle het selfs aan die bestuur ultimatums gestel. “Ons arbeidskonsultant is reeds in gesprek met die unies. Die stakende personeel is sover vreedsaam en rustig,” sê Duvenage. Die tehuis het Donderdag vrywilligers se hulp gevra om na die nagenoeg 100 inwoners te help omsien in verskeie fasette van versorging in die tehuis. Duvenage sê ongeveer 60 van dié inwoners is verswak en benodig volledige 24 uur sorg. Die stakende personeel is sover vreedsaam en rustig (Foto: Verskaf) “Vrywilligers van die publiek, Solidariteit Helpende Hand, ons eie bestuurspan en bykomende personeel het ingespring om te help. Ons het nou soveel hande moontlik nodig. Ek kan wel sê ons inwoners ontvang steeds die nodige versorging te midde van die staking. Hulle is ons eerste prioriteit,” sê hy. Solidariteit Helpende Hand het sy streekskoördineerder en ’n maatskaplike werker na die tehuis gestuur om die situasie te evalueer en om met die bestuur te vergader. Antoinette Deysel, Solidariteit Helpende Hand se adjunk- uitvoerende hoof van gemeenskapsontwikkeling, het Donderdag gesê Helpende Hand gaan saam met die tehuis se bestuur werk om hulp te koördineer sodat die bejaardes die sorg kry wat hulle benodig. AfriForum is ook tans by die perseel om veiligheid by die ouetehuis te verseker. Mariette van de Werken, Helpende Hand se streeksorganiseerder van Gauteng-Suid, is by die tehuis en sê Helpende Hand is reeds besig om ’n lys op te stel van vrywilligers in die omgewing om met basiese take by die ouetehuis te help. Helpende Hand gaan ook probeer om professionele versorgers gereed te kry om met die meer gevorderde versorging te help. Hannes Noëth, besturende direkteur van Helpende Hand, sê Solidariteit Helpende Hand het onderneem om die tehuis by te staan met die versorging van die bejaarde inwoners. “Helpende Hand veroordeel die gedrag van die personeel wat in tye soos dié verswaktes onversorg laat ten sterkste. Dit is harteloos, koud en onverdedigbaar. Dit is ’n gemeenskap se roeping om na ons bejaardes en verswaktes om te sien. Personeel wat in sulke omstandighede staak se optrede moet ten sterkste veroordeel word,” sê Noëth. Duvenage sê hulle is dankbaar vir al die hulp wat hulle reeds ontvang het. “Daar kom darem iets goeds uit hierdie slegte situasie. Die vrywilligers is ons goue randjie,” sê hy. Lede van die publiek wat ŉ hand wil bysit om as ŉ tydelike vrywilliger by die tehuis te help, kan ŉ e-pos stuur na [email protected] of haar by 071 548 8013 bel.